תאריך: ‏2004-10-25
אסמכתא: פמפ/2/2004
לכבוד,
מר מני מזוז, עו"ד
היועץ המשפטי לממשלה
משרד המשפטים
ירושלים
בפקס: 6274481-02 

הנדון: משחק אנימציה של חברת פלאפון המסית לאלימות וגזענות נגד הערבים

ח.נ.

הריני לפנות אליך בעניין הנ"ל כדלקמן:

1.	במסגרת משחקי האנימציה ("משחקי JAVA") אשר מספקת חברת פלאפון ללקוחותיה על ידי הורדה בחינם דרך המכשירים הסלולריים או דרך אתר האינטרנט, ניתן למצוא משחק הנקרא "מ.ק. 22 - שוקרון הצלף".

2.	משחק זה, כפי שיוסבר להלן, הינו משחק המעודד אלימות וגזענות נגד הערבים באשר הם ערבים ומתייג אותם כ"אויב" שצריך לחסלו. על כן הינו משחק בלתי חוקי.  
 
3.	הוראות הפעלת המשחק כפי שקראתי אותן במכשיר הסלולרי "SK Super Slider" (המשווק על ידי חברת "פלאפון") מדריכות את משתמשי המכשיר כדלקמן:
"המטרה של המשחק לפגוע בעאבד או בכבשה שמגיחים מחלונות הבניין מבלי לפגוע באדיסו, חנוכה, או שולמן. 
איך משחקים?
מחלונות הבניין צצות דמויות. יש לזהות את עאבד או את הכבשה ולירות עליהם, על ידי הקשה על מספר החלון הנכון. כל ירייה לעבר דמות אחרת גורמת לפסילה. עם התקדמות המשחק יופיעו יותר ויותר דמויות. 
פותח על ידי קשת אינטראקטיב [חברה בת של "שידורי קשת"- נ"ס]. עוצב על ידי מנטיס [חברת מנטיס: http://mantis.co.il- נ"ס]."

4.	כאמור, ניתן להוריד את המשחק מאתר האינטרנט של פלאפון-אסקייפ: www.esc.co.il. שם ההוראות שונות במקצת מאלה שציטטנו לעיל:
"תיאור מלא:
המטרה שלך לפגוע בעבד החמסניק או בכבשה שמגיחים מחלונות הבניין ולירות עליהם. שים לב. לא לפגוע בשולמן, אדיסו או חנוכה. עבודת הזיהוי משחקת פה תפקיד חשוב. אם ירית יש דוץ ולך יש פסילה. לא יורים על חברים כמו שאתה יודע.
איך משחקים:
להתחלת המשחק ליחצו SEND, כדי לפגוע בכל אחת מהדמויות ליחצו על מספר החלון ממנו היא מציצה בהתאמה. לדוגמא, אם היא מציצה מהחלון הנמוך והשמאלי ביותר, ליחצו על הסיפרה 9. 
טיפ:
את הכבשה קל לזהות אבל עבד החמסניק עשוי קצת לבלבל אותך."

5.	הדמות של "עאבד" או "עבד החמסניק" נראית בתמונה כדלקמן: גבר עם שפם. מטפחת סביב המצח. כאפיה אדומה-לבנה ("ירדנית") מסביב לצוואר. לידו מופיע מה שנראה כחלק מרובה או כמקל (דבר שלא מופיע ליד הדמויות האחרות).

6.	צורת הדמות והשם שניתן לה לא נותנים מקום לדמיון כי מדובר בגבר ערבי.  את הדמות הזו, מבין כל הדמויות האנושיות במשחק, מתבקשים השחקנים לחסל.

7.	לא זו בלבד, בהשוואה לדמות הלא-אנושית שבמשחק, קרי: הכבשה, הדמות הערבית יוצאת וידה על התחתונה. כפי שניתן לראות בסיפא של ההוראות שבאתר האינטרנט לכבשה יש תכונות חיוביות לעומת "עאבד".

8.	משתמשי המכשירים הסלולריים יודעים כי מדובר ב"עאבד" בלבד, ללא התוספת של "החמסניק". סביר להניח כי משתמשי המכשירים שקראו את ההוראות במכשיר עצמו הם רבים מאלה שקראו אותם באתר האינטרנט. 

9.	יש לציין כי הגבר הערבי שמופיע בתמונה איננו עוטה על עצמו שום סממנים שניתן לזהות דרכן כי הוא, כביכול, "חמסניק".  

10.	אך גם התוספת "החמסניק" אינה מורידה מחומרת העניין כהוא זה. בין היתר משום שאין שום דמות אחרת במשחק של "ערבי שלא צריך לירות בו". וכן משום שמבין כל הדמויות והשמות דווקא הערבי הוא הרע. 

11.	 מיותר לציין כי יוצרי המשחק יכלו לבחור דמות לא-אנושית או דמות אחרת בעלת שם וחזות אחרים שאינם של ערבים. הם גם יכלו לבחור דמות של ערבי שלא צריך לירות בו. אך בחרו לא לעשות זאת. הבחירה הזו, בקונטקסט הפוליטי, המדיני והחברתי שאנו חיים יום יום הינה בחירה בעייתית ביותר (בלשון המעטה).

12.	בחירה זו של יוצרי המשחק כורכת את שמו של הערבי באסוציאציות שליליות ומעודדת שימוש באלימות נגדו. בהתחשב בעובדה כי צרכני משחקים אלה הם לרוב צעירים בשנות העשרה של חייהם, כלומר: צעירים לפני גיוס, הרי הבחירה הופכת להיות עוד יותר בעייתית. 

13.	לאור כל הנ"ל ברור כי משחק כזה מתייג ציבור שלם באופן שלילי על רקע השתייכותו הלאומית והאתנית וקורא לשימוש בכוח קטלני נגד ציבור זה. אסור להשלים עם מצב בו ניתן לירות בערבים הן במציאות והן וירטואלית.

14.	אשר על כן, הנני פונה אליך במכתב זה בבקשה כי תורה לחברת פלאפון להוריד את המשחק מהמכשירים והאתר שלהם; לחקור את האחראים על המשחק, להעמיד אותם לדין בחשד להסתה לאלימות ולגזענות.

15.	למענה מיידי וחיובי, אמתין ואודה.

בב"ח,
נימר סולטאני, עו"ד
מתאם פרוייקט המעקב הפוליטי
מדה אל-כרמל- המרכז הערבי למחקר חברתי יישומי